Hvad er en kvoteflygtning?

* Kvoteflygtninge kan inddeles i tre grupper: Nogle er særligt udsatte og sårbare, nogle kommer fra udvalgte områder som Asien eller Afrika, og nogle risikerer overgreb i opholdslandet eller umiddelbar tilbagesendelse.

* De bliver genbosat i Danmark efter aftale med FN-systemet eller lignende international organisation.

* Størstedelen af kvoteflygtninge bliver tilbudt genbosætning ud fra såkaldte kvoterejser. Her interviewer danske myndigheder flygtninge det sted, hvor de midlertidigt opholder sig.

* Siden 1978 har regeringen og Folketinget hvert år afsat et beløb på finansloven til en flygtningekvote. Fra 1989 til 2005 var den kvote 500 flygtninge om året.

* I 2005 blev ordningen gjort mere fleksibel, så danske myndigheder inden for en treårig periode skulle fordele 1500 pladser.

* Med henvisning til det høje antal asylansøgere afviste Danmark i det meste af 2016 og i hele 2017 at modtage kvoteflygtninge. Derfor stod Danmark til at skulle tage imod 1500 flygtninge i 2018. Men det sagde et flertal i Folketinget nej til.

* I stedet vedtog man, at den til enhver tid siddende udlændinge- og integrationsminister hvert år afgør, om man kan og skal tage kvoteflygtninge - og i givet fald hvor mange.

Kilde: Udlændingestyrelsen og Ritzau.